แผนฟื้นฟูสหฟาร์มผ่านฉลุย
เจ้าหนี้โหวตรับ แผนฟื้นฟูสหฟาร์ม 67.18% ศาลล้มละลายกลางนัดพิจารณา 7 ก.ค.นี้
26 พ.ค. 2558

เจ้าหนี้โหวตรับ แผนฟื้นฟูสหฟาร์ม 67.18% ศาลล้มละลายกลางนัดพิจารณา 7 ก.ค.นี้ 
การประชุมเจ้าหนี้ บริษัทสหฟาร์ม เมื่อวันที่ 25 พ.ค. ที่ประชุมมีมติเห็นชอบแผนฟื้นฟูกิจการ 67.18% ของเจ้าหนี้ที่เข้าร่วมประชุมและมีสิทธิออกเสียง โดยมีเจ้าหนี้ร่วมประชุม 2,900 ราย มูลหนี้รวม 10,100 ล้านบาท ทั้งนี้ ศาลล้มละลายจะนัดพิจารณาแผนวันที่ 7 ก.ค.นี้
สำหรับแผนฟื้นฟูกิจการได้กำหนดการชำระหนี้เจ้าหนี้แต่ละกลุ่มในอัตราที่ไม่เท่ากัน แต่จะชำระหนี้หมดภายใน 7 ปี เช่น กลุ่มเจ้าหนี้มีหลักประกัน ปี 1-3 กำหนดชำระหนี้ไตรมาสละ 0.125-1.25% ปีที่ 4-5 ไตรมาสละ 1.25-22.50% และเริ่มชำระดอกเบี้ยปีที่ 5
ด้านกลุ่มเจ้าหนี้สถาบันการเงินที่มีทรัพย์บุคคลอื่นเป็นหลักประกัน เริ่มชำระหนี้ในปีที่ 5 ไตรมาสละ 18% ส่วนดอกเบี้ยจะเริ่มจ่ายปีที่ 7 ไตรมาสละ 36.67% เจ้าหนี้กลุ่มเกษตรกรเลี้ยงไก่ ปีที่ 1 ชำระไตรมาสละ 9.09% ปีที่ 2 ไตรมาสละ 9.09-21.21% และกลุ่มเจ้าหนี้แรงงานจะได้รับชำระคืนภายใน 1.5 ปี ไตรมาสละ 16-36%
กลุ่มเจ้าหนี้อื่น ปีที่ 1-3 ชำระหนี้ไตรมาสละ 0.125% ปีที่ 4 ไตรมาสละ 0.5-5.5% ปีที่ 5-7 ไตรมาสละ 5.5-9.30% กลุ่มเจ้าหนี้เงินกู้ยืม และเช่าซื้อ จะเริ่มชำระหนี้ปีที่ 7 จำนวน 75%
นอกจากนี้ กลุ่มเจ้าหนี้ 5 ราย ได้เสนอขอแก้ไขแผนฟื้นฟู โดย ธนาคารธนชาต ขอแก้ไขให้มีการตีโอนทรัพย์เพื่อชำระหนี้ให้ธนาคาร เหมือนธนาคารกรุงไทย ส่วนเจ้าหนี้ส่วนราชการ 3 แห่ง คือ การไฟฟ้าส่วนภูมิภาค (กฟภ.) สำนักงานประกันสังคม และกรมสวัสดิการแรงงาน ขอรับชำระหนี้ทั้งเงินต้นและดอกเบี้ย รวมทั้งเบี้ยปรับ ตามระเบียบของแต่ละหน่วยงาน
ด้านบริษัท อี วาย คอร์ปอเรท แอดไวซอรี่ (EY) ผู้ทำแผนเสนอให้เพิ่มกลุ่มเจ้าหนี้ใหม่อีก 2 กลุ่ม คือ องค์การโทรศัพท์ และ กฟภ. โดยเจ้าหนี้ลงมติโหวตรับเฉพาะการแก้ไขแผนของ EY เพียงรายเดียว 
แหล่งข่าวจากเจ้าหนี้การค้า กล่าวว่า ตั้งแต่ธนาคารกรุงไทยปล่อยกู้เพิ่มเพื่อเสริมสภาพคล่องสหฟาร์ม 2,700 ล้านบาท และเข้ากำกับดูแลกิจการ ทำให้บริษัทดำเนินธุรกิจได้ตามปกติ จึงเชื่อว่าสหฟาร์มจะปฎิบัติได้ตามแผนฟื้นฟู